Source: http://www.tisr.sk/odborne-clanky/elektricke-zariadenia/uvadzanie-elektrotechnickych-vyrobkov-napatim-nad-1000-ac-nad-1500-dc.html
Timestamp: 2018-12-12 11:33:28+00:00
Document Index: 3784797

Matched Legal Cases: ['§ 9', '§ 12', '§ 4', '§ 5', '§ 5', '§ 9', '§ 12', '§ 14', '§ 13', '§ 15', '§ 12', '§ 12', '§ 10']

Uvádzanie elektrotechnických výrobkov s napätím nad 1000 V AC a nad 1500 V DC | Technická inšpekcia, a.s.
TISR / Elektrické zariadenia / Uvádzanie elektrotechnických výrobkov s napätím nad 1000 V AC a nad 1500 V DC
Elektrotechnické výrobky s napätím nad 1000 V striedavých a nad 1500 V jednosmerných nemajú v zmysle § 9 ods. 3 zákona č. 264/1999 Z. z. v znení neskorších predpisov, ustanovené podrobnosti o technických požiadavkách a v zmysle § 12 ods. 8 nemajú ustanovené podrobnosti:
o obsahu príslušnej dokumentácia v závislosti od skupín určených výrobkov, ich technickej zložitosti, miery možného ohrozenia oprávneného záujmu a spôsobu posudzovania zhody,
Pre takéto výrobky je potrebné uplatniť požiadavky zákona č. 124/2006 Z. z. o bezpečnosti a ochrane zdravia pri práci:
Na základe § 4 uvedeného zákona musia byť uskutočnené opatrenia v predvýrobe tak, aby výrobky vyhovovali požiadavkám vyplývajúcim z predpisov na zaistenie bezpečnosti a ochrany zdravia pri práci. Súčasťou projektov, návrhov strojov alebo iných technických zariadení a pracovných postupov musí byť vyhodnotenie neodstrániteľných nebezpečenstiev a neodstrániteľných ohrození vyplývajúcich z navrhovaných riešení v určených prevádzkových a užívateľských podmienkach a posúdenie rizika pri ich používaní a návrh ochranných opatrení proti týmto nebezpečenstvám a ohrozeniam. Nakoľko tieto zariadenia sú vyhradené technické zariadenia elektrické, je potrebné podľa § 5 ods. 3 vyhlášky č. 508/2009 Z. z. takúto technickú dokumentáciu posúdiť zmysle zákona č. 124/2006 Z. z. oprávnenou právnickou osobou, ktorá vydá odborné stanovisko k dokumnetácií. Technická inšpekcia, a.s. je oprávnená právnická osoba – evidenčné číslo OPO-000001-06. Obsah technickej dokumentácie predkladanej na schválenie musí spĺňať požiadavky prílohy č. 2 vyhlášky č. 508/2009 Z. z.
Na základe § 5 ods. 1 nariadenia vlády č. 392/2006 Z. z. a vzhľadom na to, že bezpečnosť takýchto zariadení závisí od podmienok jeho inštalácie, je zamestnávateľ povinný zabezpečiť vykonanie kontroly po ich inštalovaní a pred ich prvým použitím a na základe § 9 zákona č. 124/2006 Z. z. v rámci kontrolnej činnosti zabezpečovať v stanovených lehotách pravidelné kontroly takýchto vyhradených technických zariadení. Na základe § 12 vyhlášky č. 508/2009 Z. z. je to úradná skúška a opakovaná úradná skúška, ktoré v zmysle § 14 zákona č. 124/2006 Z. z. vykonáva oprávnená právnická osoba. Na základe § 13 uvedenej vyhlášky je to odborná prehliadka a odborná skúška. Na základe § 15 zákona č. 124/2006 Z. z. môže vykonávať odborné prehliadky, odborné skúšky a opravy takýchto zariadení zamestnávateľ na základe oprávnenia vydaného oprávnenou právnickou osobou. Technická inšpekcia, a.s. ako oprávnená právnická osoba overí, či žiadateľ plní požiadavky na rozsah odbornej spôsobilosti (druh činnosti, skupina a trieda) a vydá oprávnenie.
Obsah sprievodnej technickej dokumentácie predkladanej pri týchto skúškach výrobkov musí obsahovať:
údaje týkajúce sa identifikácie výrobcu alebo dodávateľa, základné údaje o zariadení najmenej v rozsahu prílohy č. 4 vyhlášky a charakteristiku prostredia, v ktorom môže zariadenie pracovať. V rámci identifikácie výrobcu alebo dodávateľa je možné pri skúške predložiť aj oprávnenia na činnosť nasledovne:
​pri úradnej skúške podľa § 12 vyhlášky č. 508/2009 Z. z. predloženie oprávnenia na montáž EZ v príslušnom rozsahu od subjektu, ktorý montáž predmetného zariadenia uskutočnil
pri opakovanej úradnej skúške podľa § 12 vyhlášky č. 508/2009 Z. z. predloženie oprávnenia na opravy a údržbu EZ v príslušnom rozsahu od subjektu, ktorý vykonáva na zariadení údržbu a prípadné opravy predmetného zariadenia, ak je to možné aj oprávnenie na montáž EZ v príslušnom rozsahu od subjektu, ktorý montáž predmetného zariadenia uskutočnil
pri typovej skúške podľa § 10 vyhlášky č. 508/2009 Z. z. alebo pri kusovej skúške takéhoto výrobku u výrobcu predloženie oprávnenia výrobcu na výrobu príslušného výrobku.
pokyny na prevádzku alebo odkazy na predpisy obsahujúce:
návod na obsluhu, údržbu, prehliadky a skúšky,
výpis požiadaviek na vedenie prevádzkovej dokumentácie a dokladov.
požiadavky na odbornú spôsobilosť osôb vykonávajúcich obsluhu, údržbu, prehliadky a skúšky,
preberacie dokumenty obsahujúce:
pasport, revíznu knihu alebo iný dokument technického zariadenia v rozsahu určenom bezpečnostno-technickými požiadavkami a požiadavkami príslušných predmetných noriem,
vyhlásenie výrobcu o zhode technického zariadenia s bezpečnostno-technickými požiadavkami vydané na základe vykonaných skúšok, ktoré predpisujú predmetné normy, prípadne protokoly zo skúšok,
osvedčenie o typovej skúške zariadenia,
osvedčenie o prvej skúške a opakovej úradnej skúšky alebo o skúške vykonanej skúšobným technikom alebo odborným pracovníkom,
atesty, certifikáty, opisy výnimiek a iné.